ຂ່າວສານ
ຫວຽດນາມ ຮຽກຮ້ອງໃຫ້ຊຸກຍູ້ການໂອ້ລົມສົນທະນາສັນຕິພາບ ແລະ ຟື້ນຟູສະຖຽນລະພາບ ຢູ່ມາລີ
ກອງປະຊຸມທາງອອນລາຍກ່ຽວກັບສະພາບການຢູ່ມາລີ (ພາບ: UN)
ບັນດາປະເທດສະມາຊິກ ສະພາຄວາມໝັ້ນຄົງ ສປຊ ໄດ້ແບ່ງປັນຄວາມວິຕົກກັງວົນກ່ຽວກັບສະພາບການຢູ່ມາລີ ແລະ ເນັ້ນໜັກເຖິງຄວາມສຳຄັນໃນການຟື້ນຟູຄວາມເປັນລະບຽບການຂອງລັດຖະທຳມະນູນ ແລະ ປະຕິບັດຕາມສົນທິສັນຍາສັນຕິພາບປີ 2015, ຕີລາຄາສູງຄວາມມານະພະຍາຍາມຂອງ ສປຊ, ການນຳບັນດາປະເທດ ປະຊາຄົມເສດຖະກິດ ພາກພື້ນ ອາຟຼິກກາຕາເວັນຕົກ (ECOWAS), ສະຫະພາບອາຟຼິກກາ (AU) ໃນການຊຸກຍູ້ສະຖຽນລະພາບຢູ່ມາລີ, ພິເສດແມ່ນບົດບາດເປັນກາງໃນການໄກ່ເກ່ຍຂອງ ECOWAS.ກ່າວຄຳເຫັນທີ່ກອງປະຊຸມ, ທ່ານ ດັ້ງດິ່ງກຸ໊ຍ ເອກອັກຄະລັດຖະທູດ, ຫົວໜ້າຄະນະຜູ້ຕາງໜ້າຫວຽດນາມ ປະຈຳ ສປຊ ໄດ້ສະແດງຄວາມວິຕົກກັງວົນຢ່າງເລິກເຊິ່ງຕໍ່ການຜັນແປຢູ່ມາລີ, ຮຽກຮ້ອງໃຫ້ບັນດາຝ່າຍທີ່ກ່ຽວຂ້ອງຄວາມອົດກັ້ນ, ຫຼີກລ້ຽງການນຳໃຊ້ກຳລັງອາວຸດ, ຊຸກຍູ້ການເຈລະຈາເພື່ອຊອກຫາບັນດາມາດຕະການດ້ານການເມືອງເພື່ອສັນຕິພາບ, ເໝາະສົມກັບລັດຖະທຳມະນູນ ແລະ ກົດໝາຍມາລີ ເພື່ອແນໃສ່ສ້າງສະຖຽນລະພາບ ແລະ ຄວາມເປັນລະບຽບຮຽບຮ້ອຍຂອງສັງຄົມຢູ່ມາລີຄືນໃໝ່, ເພື່ອຄວາມມຸ່ງມາດປາດຖະໜາຢາກມີສັນຕິພາບອັນຊອບທຳຂອງປະຊາຊົນ. ທ່ານເອກອັກຄະລັດຖະທູດກໍ່ເນັ້ນໜັກວ່າ ຫວຽດນາມ ສະໜັບສະໜູນຄວາມມານະພະຍາຍາມຂອງ ສປຊ, ສະຫະພາບອາຟຼິກກາ, ປະຊາຄົມເສດຖະກິດພາກພື້ນອາຟຼິກກາຕາເວັນຕົກ ແລະ ປະຊາຄົມສາກົນໃນການຊຸກຍູ້ການເຈລະຈາເພື່ອຊອກຫາມາດຕະການໂດຍສັນຕິວິທີ ລະຫວ່າງບັນດາຝ່າຍທີ່ກ່ຽວຂ້ອງ, ໜູນຊ່ວຍນຳສະພາບການ ຢູ່ມາລີກັບຄືນສູ່ສະຖຽນລະພາບໂດຍໄວ.
(ແຫຼ່ງຄັດຈາກ VOV)